Крајем фебруара 1941. године Тито је боравио у Београду, где је присуствовао Покрајинском саветовању КПЈ за Србију. Месец дана касније, у Београду је 27. марта 1941. године избио војни пуч у коме је збачена Влада Цветковић-Мачек и оборен Тројни пакт, коме је Краљевина Југославија неколико дана раније приступила. Како би се што боље упознао са новонасталом политичком ситуацијом Тито је увече 28. марта дошао авионом у Београд, где је сутрадан 29. марта 1941. присуствовао новом Покрајинском саветовању ПК КПЈ за Србију, а након тога се преко Ивана Рибара састао са представницима левих грађанских партија — Драгославом Смиљанићем, Драгољубом Јовановићем и Душаном Богдановићем. Тито се у Загреб вратио почетком априла и овде га је 6. априла 1941. године затекао напад Сила осовина на Југославију.